THCOM พิษด้อยค่า..กร่อนกำไร
ถูกคาดหวังกันไว้เยอะ..!! สำหรับงบไตรมาส 4/2565 ของ THCOM ซึ่งเพิ่งย้ายสำมะโนครัวมาเป็นลูกของ GULF ที่จะดีต่อเนื่อง
ถูกคาดหวังกันไว้เยอะ..!! สำหรับงบไตรมาส 4/2565 ของ THCOM ซึ่งเพิ่งย้ายสำมะโนครัวมาเป็นลูกของ GULF ที่จะดีต่อเนื่อง
13 ก.พ. 2566

ถูกคาดหวังกันไว้เยอะ..!! สำหรับงบไตรมาส 4/2565 ของบริษัท ไทยคม จำกัด (มหาชน) หรือ THCOM ซึ่งเพิ่งย้ายสำมะโนครัวมาเป็นลูกของบริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ที่จะดีต่อเนื่อง และหนุนให้งบปี 2565 ต้องเริ่ดสะแมนแตนแน่ ๆ หลังจากงบงวด 9 เดือนแรก ตุนกำไรสุทธิไว้แล้ว 480 ล้านบาท จากรายได้รวม 2,322 ล้านบาท…
แต่เปิดงบไตรมาส 4 ออกมา กลับหงายเงิบกันเป็นแถว เพราะแทนที่จะเห็นกำไรเติบโตก้าวกระโดด กลับเห็นตัวเลขขาดทุนบานเบอะ 438 ล้านบาท เพิ่มขึ้น 507.96% เมื่อเทียบกับไตรมาส 4/2564 ที่ขาดทุนสุทธิ 72 ล้านบาท ฉุดให้งบทั้งปี 2565 แทนที่จะเติบโต เหลือกำไรติดปลายนวมแค่ 42 ล้านบาทเท่านั้น ลดลง 70.7% จากปี 2564 ที่มีกำไรสุทธิอยู่ที่ 143 ล้านบาท…
ดูไม่จืดจริง ๆ…
ถ้าไปดูไส้ใน จะเห็นว่ากำไรจากการดำเนินงาน (Core Profit) เติบโตอย่างมีนัยสำคัญ จาก 48 ล้านบาท ในปี 2564 มาเป็น 527 ล้านบาท ในปี 2565 หรือเพิ่มขึ้น 995.3% เชียวหนา…แต่ดันมีอุบัติเหตุทางงบการเงิน เลยทำให้งบปี 2565 ไม่ดีเอาซะเลย…
อุบัติเหตุที่ว่า นั่นคือ มีการบันทึกด้อยค่าของดาวเทียม 259 ล้านบาท อันเป็นผลมาจากแนวโน้มอุตสาหกรรมด้านความต้องการบริการบรอดคาสต์โดยทั่วไปที่ลดลง บวกกับความล่าช้าในการขอใบอนุญาตประกอบกิจการดาวเทียมในต่างประเทศจากกระบวนการที่เปลี่ยนแปลง ทำให้การขายช่องสัญญาณล่าช้ากว่าแผนธุรกิจเดิม
ซึ่งการบันทึกด้อยค่าของดาวเทียมดังกล่าว ก็น่าจะเป็นรายการที่เกิดครั้งเดียว…
ดังนั้น แม้องค์รวม หรือตัวเลขบรรทัดสุดท้ายงบปี 2565 จะไม่ดี แต่ดูมีพัฒนาการที่ดีขึ้นนะ..!!
ไม่นับรวมสตอรี่เชิงบวกที่จะมาหนุนการเติบโตของ THCOM ในอนาคตที่น่าจะมีตามมาอีกเพียบ เบื้องต้นแค่การทุ่มงบ 1.5 หมื่นล้านบาท ให้บริษัทลูกที่ชื่อบริษัท สเปซ เทค อินโนเวชั่น จำกัด (STI) ลงทุนโครงการดาวเทียม 3 ดวงใหม่ ได้แก่ ชุดข่ายงานดาวเทียมวงโคจร 119.5 องศาตะวันออก, ชุดข่ายงานดาวเทียมวงโคจร 120 องศาตะวันออก และชุดข่ายงานดาวเทียมวงโคจร 78.5 องศาตะวันออก
ซึ่งเค้าเมาท์กันว่า ดาวเทียมใหม่ทั้ง 3 ดวงนี้ จะสามารถปั๊มรายได้ให้กับ THCOM ปีละประมาณ 18,000 ล้านบาท เชียวหนา…
โอ้ววว…ถ้าเป็นไปตามนี้จริง ก็น่าจะเห็น THCOM โตแรงแซงทางโค้งแล้วล่ะ…
จึงไม่น่าแปลกใจที่วานนี้ (13 ก.พ.) เห็นหุ้น THCOM วิ่งสวนงบแย่ โดยราคาปรับขึ้นไป 5.52% ปิดตลาดที่ 17.20 บาท ด้วยมูลค่าการซื้อขาย 647.47 ล้านบาท นั่นเป็นเพราะนักลงทุนมองข้ามช็อตไปไกลแล้ว…
เรียกว่าเอาข่าวดีมากลบงบแย่ซะมิดเชียว..!! ร้ายไม่เบา…
จะว่าไปตั้งแต่ THCOM มี GULF มาเป็นแม่นมคนใหม่ ก็มีพัฒนาการเชิงบวกอย่างเห็นได้ชัด
เอ๊ะ…ถ้าจะบอกว่า THCOM มีวันนี้ เพราะแม่ให้ ก็คงไม่ผิดสินะ..!?
…อิ อิ อิ…